Document ID: 31997L0032

Id-Direttiva tal-Kummissjoni 97/32/KE
tal-11 ta’ Ġunju 1997
li tadatta għall-progress tekniku d-Direttiva tal-Kunsill 77/539/KEE dwar il-fanali tar-rivers għall-vetturi bil-mutur u l-karrijiet tagħhom
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunitá Ewropea,
Wara li kunsidrat id-Direttiva tal-Kunsill (KEE) Nru 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif emendata l-aħħar mid-Direttiva 96/79/KE tal-Parlament Ewropew u tal-Kunsill [2], u b’mod partikolari l-Artikolu 13(2) tagħha,
Wara li kunsidrat id-Direttiva tal-Kunsill 77/539/KEE tat-28 ta’ Ġunju 1977 dwar l-approssimazzjoni tal-liġijiet ta’ l-Istati Membri li jirrigwardaw il-fanali tar-rivers ta’ vetturi bil-mutur u l-karrijiet tagħhom [3], kif emendata l-aħħar permezz ta’ l-Att ta’ l-Adeżjoni ta’ l-Awstrija, il-Finlandja u l-Isvezja, u b’mod partikolari l-Artikolu 10 tagħha,
Billi d-Direttiva 77/539/KEE hi waħda mid-Direttivi separati tal-proċedura ta’ l-approvazzjoni tat-tip tal-KEE li kienet stabbilita permezz tad-Direttiva 70/156/KEE; billi, konsegwentement, id-disposizzjonijiet stabbiliti fid-Direttiva 70/156/KEE li tirreferi għas-sistemi, komponenti u unitajiet tekniċi separati tal-vettura japplikaw għal din id-Direttiva;
Billi, b’mod partikolari, l-Artikoli 3(4) u 4 (3) tad-Direttiva 70/156/KEE jeħtieġu li kull Direttiva separata jkollha anness magħha dokument ta’ informazzjoni u wkoll ċertifikat ta’ approvazzjoni tat-tip ibbażati fuq l-Anness VI ta’ dik id-Direttiva sabiex l-approvazzjoni tat-tip tkun tista’ tiġi kompjuterizzata; billi ċ-ċertifikat (i) ta’ l-approvazzjoni tat-tip previst fid-Direttiva 77/539/KEE għandu(hom) jiġi(u) emendat(i) kif jixraq;
Billi l-proċeduri jeħtieġ li jkunu simplifikati sabiex tinżamm l-ekwivalenza, stabbilita bl-Artikolu 9(2) tad-Direttiva 70/156/KEE, bejn ċerti Direttivi separati u r-regolamenti korrispondenti tal-Kummissjoni Ekonomika għall-Ewropa tan-Nazzjonijiet Uniti meta l-imsemmija regolamenti jkunu emendati; billi, bħala l-ewwel pass, il-ħtiġiet tekniċi tad-Direttiva 77/539/KEE għandhom ikunu sostitwiti b’dawk tar-Regolament Nru 23 permezz ta’ cross-reference;
Billi qed issir riferenza għad-Direttiva tal-Kunsill 76/756/KEE [4], kif emendata l-aħħar permezz tad-Direttiva tal-Kummissjoni 97/28/KE [5], u għad-Direttiva tal-Kunsill 76/761/KEE [6], kif emendata l-aħħar permezz ta’ l-Att ta’ l-Adeżjoni ta’ l-Awstrija, il-Finlandja u l-Isvezja;
Billi l-miżuri previsti f’din id-Direttiva huma konformi ma’ l-opinjoni tal-Kumitat għall-Adattament għall-Progress Tekniku stabbilit bid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 77/539/KEE hija hawnhekk emendata kif ġej:
1. L-Artikolu 1(1) huwa sostitwit b’dan li ġej:
"1. Kull Stat Membru għandu jagħti l-approvazzjoni tat-tip tal-KEE ta’ komponentkomponent għal kull tip ta’ fanal tar-rivers li jissodisfa l-ħtiġiet tal-kostruzzjoni u l-ittestjar stabbiliti fl-Annessi rilevanti."
2. L-ewwel paragrafu ta’ l-Artikolu 2 huwa sostitwit b’dan li ġej:
"L-Istati Membri għandhom, għal kull tip ta’ fanal tar-rivers li huma japprovaw bis-saħħa ta’ l-Artikolu 1, joħorġu lill-manifattur marka ta’ l-approvazzjoni tat-tip tal-KEE ta’ komponent li tikkonforma mal-mudell muri fl-Anness I, Appendiċi 3."
3. L-Artikolu 4 hu sostitwit b’dan li ġej:
"Artikolu 4
L-awtoritajiet kompetenti ta’ l-Istati Membri għandhom jinfurmaw lil xulxin, permezz tal-proċedura speċifikata fl-Artikolu 4(6) tad-Direttiva 70/156/KEE, b’kull approvazzjoni li huma jkunu taw, irrifjutaw jew irtiraw skond din id-Direttiva."
4. L-Artikolu 9 hu sostitwit b’dan li ġej:
"Artikolu 9
Għall-iskopijiet ta’ din id-Direttiva, "vettura" tfisser kull vettura bil-mutur maħsuba għall-użu fit-triq, bil-karozzerija jew mingħajrha, li jkollha mill-inqas erba’ roti u veloċità massima ddisinjata li taqbeż il-25 km fis-siegħa, u l-karrijiet tagħha, bl-eċċezzjoni ta’ vetturi li jimxu fuq il-linji u ta’ tratturi għall-agrikoltura u għall-forestrija u l-makkinarju mobbli kollu."
5. L-Annessi huma mibdula bl-Anness ma’ din id-Direttiva.
Artikolu 2
1. Mill-1 ta’ Jannar 1997, jew, jekk il-pubblikazzjoni tat-testi imsemmija fl-Artikolu 3 ttitardja aktar mill-1 ta’ Lulju 1997, sitt xhur wara d-data attwali tal-pubblikazzjoni ta’ dawn it-testi, l-Istati Membri ma jistgħux, għal raġunijiet li għandhom x’jaqsmu ma’ fanali tar-rivers:
- jirrifjutaw, fir-rigward ta’ xi tip ta’ vettura jew xi tip ta’ fanal imsemmi hawn fuq, li jagħtu l-approvazzjoni tat-tip tal-KE jew l-approvazzjoni tat-tip nazzjonali, jew
- jipprojbixxu r-reġistrazzjoni, l-bejgħ jew id-dħul fis-servizz ta’ vetturi, jew il-bejgħ jew id-dħul fis-servizz ta’ fanali tar-rivers,
basta li l-fanali jikkonformaw mal-ħtiġiet tad-Direttiva 77/539/KEE, kif emendata b’din id-Direttiva, u li, safejn huma kkonċernati vetturi, dawn ikunu stallati skond il-ħtiġiet stabbiliti fid-Direttiva 76/756/KEE.
2. Mill-1 ta’ Ottubru 1998, l-Istati Membri:
- m’għandhomx aktar jagħtu l-approvazzjoni tat-tip tal-KE, u
- jistgħu jirrifjutaw li jagħtu l-approvazzjoni tat-tip nazzjonali
għal kull tip ta’ vettura għal raġunijiet li għandhom x’jaqsmu ma’ fanali tar-rivers, u għal kull tip ta’ fanal tar-rivers, jekk il-ħtiġiet tad-Direttiva 77/539/KEE, kif emendata b’din id-Direttiva, ma jkunux sodisfatti.
3. Mill-1 ta’ Ottubru 1999 il-ħtiġiet tad-Direttiva 77/539/KEE dwar il-fanali tar-rivers bħala komponenti, kif emendati b’din id-Direttiva, għandhom japplikaw għall-iskopijiet ta’ l-Artikolu 7(2) tad-Direttiva 70/156/KEE.
4. Minkejja l-paragrafi 2 u 3 ta’ hawn fuq, għall-iskopijiet ta’ partijiet ta’ tibdil l-Istati Membri għandhom ikomplu jagħtu l-approvazzjoni tat-tip tal-KE għal fanali tar-rivers, u jippermettu l-bejgħ u d-dħul fis-servizz tagħhom, skond il-verżjonijiet preċedenti tad-Direttiva 77/539/KEE sakemm dawk il-fanali
- ikunu maħsuba li jiġu mwaħħla ma’ vetturi li jkunu diġa’ qed jintużaw, u
- jikkonformaw mal-ħtiġiet ta’ dik id-Direttiva li kienu japplikaw meta l-vetturi kienu reġistrati għall-ewwel darba.
Artikolu 3
Il-paragrafi u l-annessi tar-Regolament Nru 23 UN/ECE imsemmija fl-Anness II, item 2.1, għandhom ikunu pubblikati fil-Ġurnal Uffiċjali tal-Komunitajiet Ewropej qabel l-1 ta’ Lulju 1997.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma’ din id-Direttiva sa l-1 ta’ Jannar 1998; iżda, jekk il-pubblikazzjoni tat-testi imsemmija fl-Artikolu 3 tittardja aktar mill-1 ta’ Lulju 1997, l-Isati Membri għandhom jikkonformaw ma’ din l-obbligazzjoni sitt xhur wara d-data attwali tal-pubblikazzjoni ta’ dawn it-testi. Dawn għandhom minnufih jinfurmaw lill-Kummissjoni b’dan.
Dawn għandhom japplikaw dawk id-disposizzjonijiet mill-1 ta’ Jannar 1998, jew, jekk il-pubblikazzjoni tat-testi imsemmija fl-Artikolu 3 tittardja aktar mill-1 ta’ Lulju 1997, sitt xhur wara d-data attwali tal-pubblikazzjoni ta’ dawk it-testi.
Meta l-Istati Membri jadottaw dawn id-disposizzjonijiet, dawn għandhom ikollhom riferenza għal din id-Direttiva jew għandhom ikunu akkumpanjati b’din ir-riferenza fil-waqt tal-pubblikazzjoni uffiċjali tagħhom. Il-proċedura għal din ir-riferenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kummissjoni t-testijiet tad-disposizzjonijiet ewlenija tal-liġi nazzjonali li huma jadottaw fil-qasam kopert b’din id-Direttiva.
Artikolu 5
Din id-Direttiva għandha tidħol fis-seħħ fl-għoxrin jum wara dak li fih tiġi pubblikata fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hija indirizzata lill-Istati Membri.
Magħmula fi Brussel, fil-11 ta’ Ġunju 1997.

Labels: 7
8